KOMISSION PÄÄTÖS,

tehty 10 päivänä kesäkuuta 1997,

tieteellisen ohjauskomitean perustamisesta (97/404/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

sekä katsoo, että

luotettavat tieteelliset lausunnot ovat kuluttajien terveyttä koskevien yhteisön sääntöjen olennainen perusta; tämä koskee kuluttajien terveyttä suppeassa merkityksessä mutta myös eläinten terveyttä ja hyvinvointia sekä kasvien terveyttä ja ympäristön terveyttä,

kuluttajien terveyteen liittyvistä asioista antaa tällä hetkellä lausuntoja kuusi tiedekomiteaa, jotka komissio on perustanut ja jotka käsittelevät elintarvikkeita, eläinten ravitsemusta, kosmetiikka-alaa, torjunta-aineita, myrkyllisyyttä ja ekomyrkyllisyyttä sekä eläinlääkintäalaa,

useat kuluttajien terveyteen liittyvät seikat ovat luonteeltaan monitieteellisiä ja edellyttävät useiden tiedekomiteoiden panosta, ja kyseiset komiteat hyötyisivät tehokkaasta yhteensovittamisesta,

komission on saatava luotettavia tieteellisiä lausuntoja ajallaan, ja

kuluttajien terveyteen liittyvien tieteellisten lausuntojen on kuluttajien ja teollisuuden edun mukaisesti perustuttava erityisosaamisen, riippumattomuuden ja avoimuuden periaatteisiin,

ON PÄÄTTÄNYT SEURAAVAA:

1 artikla

Perustetaan tieteellinen ohjauskomitea kuluttajien terveyden ja elintarvikkeiden turvallisuuden alalle.

2 artikla

1. Tieteellinen ohjauskomitea avustaa komissiota hankkimaan parhaat saatavilla olevat tieteelliset lausunnot kuluttajien terveyteen liittyvistä asioista.

2. Tieteellinen ohjauskomitea yhteensovittaa komission perustamien kuluttajien terveyteen liittyviä asioita käsittelevien tiedekomiteoiden työtä, erityisesti:

a) tieteellinen ohjauskomitea arvioi ja seuraa tiedekomiteoiden käyttämiä työskentelymenetelmiä ja yhdenmukaistaa niitä tarvittaessa

b) jos on kuultava kahta tai useampaa tiedekomiteaa, tieteellinen ohjauskomitea määrittää ne komiteat, joille asia pitäisi ohjata käsiteltäväksi, ottaen huomioon pakolliset kuulemisvaatimukset, ja tarkastelee eri komiteoiden antamia lausuntoja ja saattaa esittää niistä yleiskatsauksen, jos lausunnot eroavat huomattavasti toisistaan

c) jos yhteisön toimenpiteet perustuvat jäsenvaltioissa sijaitsevissa organisaatioissa toimivien tiedemiesten suorittamaan arviointiin, tieteellinen ohjauskomitea auttaa komissiota sen pyynnöstä arvioimaan, onko tarpeen hankkia yhteisön tason tieteellinen lausunto ja jos on, miltä tiedekomitealta lausuntoa pyydetään.

3. Kuluttajien terveyden alalla tieteellisen ohjauskomitean tehtävinä on:

a) Antaa tieteellisiä lausuntoja asioista, jotka eivät sisälly muiden tiedekomiteoiden toimeksiantoihin. Ohjauskomitea laatii lausuntonsa komission pyynnöstä ja tukeutuen mahdollisimman tarkoituksenmukaiseen tieteelliseen asiantuntemukseen.

b) Antaa erityisesti tieteellisiä lausuntoja tarttuvien spongiformisten enkefalopatioiden, mukaan lukien naudan spongiforminen enkefalopatia, monitieteellisistä näkökohdista. Tätä varten se perustaa tilapäisen työryhmän, jonka puheenjohtajana on ohjauskomitean jäsen ja johon voi kuulua ulkopuolisia asiantuntijoita.

c) Avustaa komissiota määrittämään ne alat, joilla tiedekomiteoiden pakollinen kuuleminen saattaa olla tarkoituksenmukaista.

d) Järjestää käytössä olevien ja vasta kehitettyjen vaarojen arviointimenettelyjen tarkistaminen ja ehdottaa tarvittaessa sellaisten uusien vaarojen arviointimenettelyjen kehittämistä, jotka liittyvät esimerkiksi elintarvikkeista tarttuviin sairauksiin ja eläinten sairauksien tarttuvuuteen ihmiseen.

e) Kiinnittää komission huomiota erityisiin tai esille tuleviin kuluttajien terveyttä koskeviin ongelmiin.

4. Tieteellisen ohjauskomitean ne jäsenet, jotka eivät ole tiedekomiteoiden puheenjohtajia, osallistuvat tiedekomiteoiden jäsenten valintaan antamalla komissiolle tietoja ehdokkaiden erityisosaamisesta ja riippumattomuudesta.

5. Komissio voi lausuntoa pyytäessään asettaa määräajan lausunnon jättämiselle

3 artikla

1. Tieteellinen ohjauskomitea muodostuu kahdeksasta asiantuntijasta, jotka eivät ole minkään tiedekomitean jäseniä, ja tiedekomiteoiden puheenjohtajista. Jos joku viimeksi mainituista ei voi osallistua ohjauskomitean kokoukseen, häntä voi edustaa joku saman tiedekomitean varapuheenjohtajista.

2. Täysilukuinen tieteellinen ohjauskomitea valitsee yksinkertaisella enemmistöllä yhden puheenjohtajan ja kaksi varapuheenjohtajaa niiden jäsenten joukosta, jotka eivät ole tiedekomiteoiden puheenjohtajia.

3. Tieteellisen ohjauskomitean jäsenten on oltava tieteellisiä asiantuntijoita yhdellä tai useammalla kuluttajien terveyteen liittyvällä alalla siten, että he yhdessä edustavat tähän aiheeseen liittyviä eri tieteenhaaroja mahdollisimman laajalti.

4. Komissio nimeää ne tieteellisen ohjauskomitean jäsenet, jotka eivät ole tiedekomiteoiden puheenjohtajia, Euroopan yhteisöjen virallisessa lehdessä julkaistujen kiinnostuksenilmaisupyynnön, valinta- ja kelpoisuusperusteiden sekä valintamenettelyn kuvauksen mukaisesti. Valinta- ja nimeämismenettelyn avulla määritetään selkeästi sopivimmat hakijat tieteellisessä ohjauskomiteassa työskentelyn kannalta. Näistä hakijoista komissio nimeää ne tieteelliset ohjauskomitean jäsenet, jotka eivät ole muiden tiedekomiteoiden puheenjohtajia. Tieteellisen ohjauskomitean jäsenten nimet julkaistaan Euroopan yhteisöjen virallisessa lehdessä.

5. Niiden tieteellisen ohjauskomitean jäsenten, jotka eivät ole tiedekomiteoiden puheenjohtajia, toimikausi on kolme vuotta. Kyseiset jäsenet voivat olla jäseninä ainoastaan kahden perättäisen toimikauden ajan. Kolmivuotisen toimikauden jälkeen he jatkavat tehtäviään, kunnes heidän tilalleen nimetään uusi jäsen tai heidän toimeksiantonsa uusitaan.

6. Jos jäsen, joka ei ole jonkin tiedekomitean puheenjohtaja, ei enää voi osallistua tehokkaasti tieteellisen ohjauskomitean työhön tai jos hän eroaa vapaaehtoisesti, komissio nimeää uuden jäsenen hänen toimikautensa loppuajaksi 4 kohdan mukaisesti laaditusta varallaololuettelosta.

7. Tieteellisen ohjauskomitean jäsenet ja sen työhön osallistumaan kutsutut asiantuntijat saavat komissiolle antamastaan avusta korvauksen, ja heidän matkakulunsa ja päivärahansa korvataan komission määräämien sääntöjen mukaisesti.

4 artikla

1. Tieteellisen ohjauskomitean jäsenten on toimitettava kaikista ulkopuolisista vaikutteista riippumattomasti tieteellisen ohjauskomitean jäsenten ominaisuudessa.

2. Tieteellisen ohjauskomitean jäsenten on ilmoitettava komissiolle vuosittain yleisistä etunäkökohdista, joiden voidaan katsoa heikentävän heidän riippumattomuuttaan.

3. Tieteellisen ohjauskomitean jäsenten ja ulkopuolisten asiantuntijoiden on ilmoitettava erityisistä etunäkökohdista, joiden voidaan katsoa heikentävän heidän riippumattomuuttaan komitean, sen työryhmien tai tilapäisen ryhmän työskentelyssä.

5 artikla

1. Tieteellinen ohjauskomitea voi perustaa työryhmiä, joiden toimeksiannot määritellään selkeästi. Kunkin työryhmän puheenjohtajana on komitean jäsen, ja työryhmiin voi kuulua ulkopuolisia asiantuntijoita. Työryhmät kertovat toiminnastaan tieteelliselle ohjauskomitealle.

6 artikla

1. Tieteellinen ohjauskomitea hyväksyy työjärjestyksensä, jonka on oltava julkisesti saatavilla.

2. Työjärjestyksessä on varmistettava, että

a) tieteellisen ohjauskomitean tehtävät toteutetaan erityisosaamisen, riippumattomuuden ja avoimuuden periaatteiden mukaisesti, ottaen kuitenkin huomioon liikesalaisuuksiin liittyvät oikeutetut pyynnöt

b) tiedekomiteoiden työn yhteensovittaminen tapahtuu tehokkaasti ja joustavasti ja erityisesti että puheenjohtajat kertovat ajallaan tiedekomiteoiden työsuunnitelmista

c) tieteellinen ohjauskomitea antaa siltä pyydetyt lausunnot ja muut tieteelliset ohjeet ajallaan

d) tieteellinen ohjauskomitea voi nimetä esittelijöitä valmistelemaan taustatietoja ja aineistoa sekä luonnostelemaan sen lausuntoja

e) tieteellinen ohjauskomitea varmistaa, että nimetyt esittelijät voivat toteuttaa erityistehtävänsä ulkoisista vaikutteista mahdollisimman riippumattomasti.

7 artikla

Tieteellisen ohjauskomitean esityslista, pöytäkirjat ja lausunnot asetetaan julkisesti saataville ilman tarpeetonta viivytystä ottaen kuitenkin huomioon, että liikesalaisuuksia on kunnioitettava. Vähemmistön kannat ilmoitetaan aina, mutta jäsenen ilmoitetaan tukeneen vähemmistöön jäänyttä näkemystä ainoastaan jäsenen omasta pyynnöstä.

8 artikla

Jäsenet eivät saa ilmaista tietoja, jotka ovat tulleet heidän tietoonsa tieteellisen ohjauskomitean tai sen jonkin työryhmän työssä, jos heille kerrotaan tämän tiedon olevan luottamuksellista, sanotun kuitenkaan rajoittamatta perustamissopimuksen 214 artiklan soveltamista.

9 artikla

Komissio huolehtii tieteellisen ohjauskomitean, sen työryhmien ja tilapäisen ryhmän sihteeripalveluista.

Tehty Brysselissä 10 päivänä kesäkuuta 1997.

Komission puolesta

Emma BONINO

Komission jäsen